SB sagde nej til at åbne sin iPhone for politiet; han ville først rådføre sig med sin advokat. Men det ville politiet ikke vente på. Pludselig vrimlede hans celle på Bellahøj Politistation med betjente, 5-10 stykker, lød hans forklaring til retten. De satte sig på ham, vred hans arme om på ryggen og lagde ham i håndjern. Han mærkede noget blive presset mod sin tommelfinger – efter alt at dømme den ene af hans to telefoner, hvorefter betjentene rejste sig og forsvandt uden at give nogen forklaring på, hvad der var sket.

Politirapporten bekræfter de centrale dele af den mistænktes forklaring.

»Politiet besluttede med fornøden magt at presse SB’s tommelfinger mod en af telefonerne, således at den blev åbnet. I forbindelse med denne hændelse har SB’s forsvarer anmeldt de berørte kolleger for vold«, hedder det i politirapporten.